《留题授上人曲肱斋》
宋代·钱端礼

架屋贴山最上头，曲肱打睡百无忧。
云容献状留残雨，海月横陈有去舟。
闲里琴书缘好客，向来钟鼓不惊鸥。
会将一滴曹溪水，洗尽胸中万斛愁。

作者简介：（1109—1177）杭州临安人，徙台州临海，字处和。钱忱子。以恩补官。高宗绍兴间知临安府，权户部侍郎兼枢密都承旨，经画用楮为币，分为六务，出纳有法。孝宗时符离之役战败，附汤思退倡和议。为淮东宣谕使，入奏诋张浚主战。累进参知政事兼权知枢密院事，谋相位甚急。后以婿邓王立为太子，引嫌提举洞霄宫。起知宁国、绍兴府，因籍人财产至六十万缗，复与祠。卒谥忠肃。有《诸史提要》。